રાજકોટ, તા. ૧૨ :. પોલીસ બંદોબસ્તની દ્રષ્ટિએ દેશના સૌથી મોટા પોલીસ બંદોબસ્તવાળી અમદાવાદની ઐતિહાસિક રથયાત્રા આડે હવે ગણતરીના દિવસો બાકી રહ્યા છે ત્યારે પોલીસે ગઈકાલે રૂટનું મીની રિહર્સલ યોજ્યા બાદ આજ સવારથી જ પોલીસ દ્વારા મેગા ગ્રાન્ડ રિહર્સલનો પ્રારંભ થયો હતો. વહેલી સવારથી જ અમદાવાદમાં જ્યાં નજર નાખો ત્યાં પોલીસના ધાડા, અર્ધ લશ્કરી દળો અને ચિચિયારી કરતી પોલીસ વાયરલેસ વાનો અને પોલીસના ભારેખમ બુટોના અવાજો જ સંભળાય રહ્યા છે. આવા દ્રશ્યોને કારણે પોલીસના મહાકુંભના મેળા જેવો ભાસ થઈ રહ્યો છે.